মনোহরদীতে ১৬ জনের মনোনয়নপত্র দাখিল
আসন্ন ষষ্ঠ উপজেলা পরিষদ নির্বাচনে দ্বিতীয় ধাপে নরসিংদীর মনোহরদী উপজেলায় মোট ১৬ জন প্রার্থী মনোনয়নপত্র দাখিল করেছেন।

রবিবার (২১ এপ্রিল) বিকাল ৪ টা পর্যন্ত মনোনয়নপত্র দাখিলের শেষ সময় ছিলো। এবারই প্রথম অনলাইনে মনোনয়নপত্র দাখিল করেছেন প্রার্থীরা।

জেলা নির্বাচন অফিস সূত্র জানায়, তফসিল অনুযায়ী দ্বিতীয় ধাপের মনোনয়নপত্র বাছাই ২৩ এপ্রিল। আপিল ২৪ থেকে ২৬ এপ্রিল। আপিল নিষ্পত্তি ২৭ থেকে ২৯ এপ্রিল, প্রার্থিতা প্রত্যাহারের শেষ সময় ৩০ এপ্রিল। প্রতীক বরাদ্দ ২ মে এবং ভোটগ্রহণ ২১মে মঙ্গলবার।

মনোহরদী উপজেলা পরিষদ নির্বাচনে মনোনয়নপত্র দাখিলের শেষ দিনে চেয়ারম্যান পদে ৫ জন, ভাইস চেয়ারম্যান পুরুষ পদে ৭জন, ভাইস চেয়ারম্যান মহিলা পদে ৪ জনসহ মোট ১৬জন প্রার্থী মনোনয়নপত্র দাখিল করেছেন।

মনোনয়নপত্র দাখিলকারী প্রার্থীরা হলেন চেয়ারম্যান পদে নজরুল মজিদ মাহমুদ স্বপন, মো. ফজলুল হক, প্রিয়াশীষ কুমার রয়, হাবিবুর রহমান রঙ্গু, মো. মাসুদুর রহমান।

ভাইস চেয়ারম্যান পুরুষ পদে আব্দুল কাদির মৃধা, মো. মাহমুদুল হাসান, মো. সফিকুল ইসলাম, মো. তৌহিদ সরকার, আবদুল্লাহ আল মামুন, দেলোয়ার হোসেন পাবেল, সৈয়দ মাহমুদ জাহান লিটু এবং মহিলা ভাইস চেয়ারম্যান পদে শাহনাজ পারভীন, বেদেনা আক্তার, আফরোজা সুলতানা রুবী, মরিয়ম বেগম।

রিটার্নিং কর্মকর্তা ও অতিরিক্ত জেলা প্রশাসক (সার্বিক) মো. মুশফিকুর রহমান জানান, এবারই প্রথম সম্পূর্ণ অনলাইনে প্রার্থীরা মনোনয়নপত্র দাখিল করেছেন। আগামী ২১মে সুষ্ঠু ও শান্তিপূর্ণ নির্বাচন উপহার দেওয়ার জন্য নির্বাচন কমিশন কাজ করছে।

উল্লেখ্য, ১২টি  ইউনিয়ন ও ১টি পৌরসভা নিয়ে মনোহরদী উপজেলা গঠিত। এখানে মোট ভোটার সংখ্যা ২ লাখ ৪১ হাজার ৩০ জন। এরমধ্যে পুরুষ ভোটার ১ লাখ ১৮ হাজার ৪৬ জন ও মহিলা ১ লাখ ২২ হাজার ৯৮২ জন এবং হিজড়া ২ জন। মোট ভোট কেন্দ্র ১০০। আগামী ২১ মে ব্যালট পেপারের মাধ্যমে ৬ষ্ঠ উপজেলা পরিষদ দ্বিতীয় ধাপের নির্বাচন অনুষ্ঠিত হবে।

উপজেলা পরিষদ নির্বাচন